Višňové (okres Znojmo)

Višňové je mestečko, ktoré sa nachádza v okrese Znojmo, kraj Jihomoravský.

Ku dňu 1. 1. 2015 tu žilo 1089 obyvateľov, z toho 552 mužov a 548 žien, pričom priemerný vek v obci bol 42,5 roka (muži 41,0 roka, ženy 44,0 roka)

 Dejiny 
Prvá písomná zmienka o obci je z roku 1234. Miestna pevnosť bola v tej dobe v majetku Jána a Matúša z Višňovej. Práve Ján pravdepodobne patril k členom družiny Přemysla Otakara II. v čase jeho pôsobenia na Morave. Predikát Višňové je jeden z najstarších na Morave, keďže kostol s farárom Ottom je zmieňovaný v listine z roku 1253. Gotický kostol svätého Jána Krstiteľa bol postavený na prelome 13. a 14. storočia a do romantického štýlu bol upravený v rokoch 1894 až 1901. V podveží je renesančný portál z roku 1596 s českým nápisom: „Léta páně 1596 wizdwižen a obnowen gest tento chrám Páně ke cti a chvále Boží nákladem urozeného a stateczného ritirze Jana Zahradezkého ze zahrádek na Wissnowem a Trstěnicích a urozené paní Barbori Wischnowské z Petrowcze manželky geho.“ V kostole je umiestnený súbor 8 renesančných náhrobkov zo 16. - 17. storočia, ďalšie 3 náhrobné kamene sú inštalované na chodbe a schodisku tunajšieho zámku. 

Mestečko Višňové sa nachádza na samom konci Jevišovickej pahorkatiny, čím je daná rozdielna nadmorská výška katastra, pohybujúca sa od necelých 400 m na jednom konci katastra po 270 metrov na druhom konci katastra v smere západ východ. Polohovo ho nájdeme takmer v strede medzi mestami Miroslav, Moravský Krumlov, Moravské Budějovice a Znojmo. 

Višňové je vinárskou obcou s 1100 obyvateľmi, dnes opätovne užívajúcou status „městys“. Nájdeme ho južným smerom neďaleko prírodného parku Rokytná. Zľava obec obteká potok Skalička, na ktorom sa nachádza rybník Jazírka. Ten nájdeme za kopcom Stará hora, ktorý je situovaný severne od mestečka. Na jeho vrchole nájdeme vyhliadku, z ktorej je za pekného počasie výhľad východne na Pálavu, južne do Rakúska, severne na Jadrovú elektráreň Dukovany, západne sa otvára pohľad na dediny týmto smerom sa nachádzajúce. V južnej časti sú nádherné južne orientované vinohrady a kataster v tomto smere končí priehradou na riečke Křepičce v Krétách. Západne od dediny sa rozkladá Mikulovický les, východne sa otvára už spomínaný inde neopakovateľný výhľad na pohorie Pálava.

V južnej časti obce stojí zámok, ktorý bol prestavaný z pôvodnej pevnôstky, obklopený krajinárskym parkom s celou radou vzácnych drevín. Je zaznamenaná celá rada majiteľov tak, ako sa na statku striedali. V polovici 16. storočia páni Zahrádeční dali prestavať tvrz na zámok a pravdepodobne v tej dobe bol založený aj zámocký park s množstvom vzácnych drevín a bylín. Dnešnú podobu získal zámok v roku 1831 a v roku 1838 ho kúpili grófi Spiegel-Diesenbergovci, ktorí boli majiteľmi až do druhej svetovej vojny. Tí nechali zámok prestavať klasicisticky a upravovali aj park. V roku 1945 prešiel zámok vrátane parku do štátneho vlastníctva a v polovici 20. storočia boli miestnosti prestavané, bol zriadený vodovod, ústredné kúrenie a upravené sociálne zariadenie. V zámku je umiestnený výchovný ústav a v roku 2011 prešla rozsiahlou rekonštrukciou nielen budova zámku, ale aj priľahlých budov. Pred zámkom sú sochy boha Herma a Persea. 

V parku boli umiestnené kamenné vázy, bola zriadená jaskynka z neopracovaného vápenca, tzv. Lurdská kaplnka s drevenou sochou Panny Márie. V neďalekom zákutí je umiestnená socha sv. Jozefa. Do parku bola umiestnená busta grófa Kolovrata. Poslední majitelia nechali v susedstve zámku vystavať v roku 1945 mraziarenský závod. Park s veľkosťou viac ako 15 hektárov určite stojí za návštevu vzhľadom na svoju unikátnosť, keďže na začiatku 19. storočia tu bolo vysadených množstvo cudzokrajných drevín, ktoré sa zachovali dodnes. Za zmienku určite stojí ojedinelý mohutný exemplár cédru libanonského (priemer koruny 15,6 m). Ten sa stal Stromom roka Znojemska 2010. Z ďalších drevín je možné menovať napr. jedľu grécku, gaštan jedlý, ginko dvojlaločné, brest lysý a i. Sofora japonská pri bráne do zámockého parku obsadila druhú priečku súťaže Strom roka Znojemska 2012.

Z pamiatok v obci stojí za zmienku vedľa kostola sv. Jána Krstiteľa stojaca socha sv. Václava s pamätníkom obetí svetových vojen. Na námestí vedľa obchodného domu pod krásnou lipou nájdeme sochu sv. Floriána, ktorá bola renovovaná v roku 2012. Socha sv. Jána Nepomuckého, ktorá stojí na moste cez Višňovský potok, prešla renováciou na začiatku tretieho tisícročia. 

 Súčasnosť 
Významnou technickou pamiatkou je Veterný mlyn v strede obce. Regionálne sa Višňové radí medzi najväčšie obce s plnou občianskou vybavenosťou. Nájdeme tu ordinácie lekárov, základnú školu, materskú školu, rad obchodov, služieb, živnostníkov, firiem, poštový, stavebný aj matričný úrad. Poľnohospodárska výroba je prezentovaná niekoľkými súkromnými poľnohospodármi a predovšetkým potom Agroservisom. 

Turisticky zaujímavé a navštevované sú vinárstvo Ing. Antonína Salette a Adámkovo vinárstvo s penziónom Bobule, CYKLOPENZION, Veterný mlyn, zámocký park so zámkom, priehrada v Krétách, rybník Jazírka, Stará hora s výhľadom do širokého okolia. Mestečkom prechádzajú tri cyklotrasy: Moravská vinárska, Mikroregiónom Moravia a Chrbticová cyklotrasa Krumlovsko - Jevišovická.

 Pamätihodnosti 
 zámok
 kostol svätého Jána Krstiteľa z prelomu 13.-14. storočia
 socha svätého Floriána z prvej polovice 18. storočia
 socha svätého Jana Nepomuckého z polovice 18. storočia
 veterný mlyn z roku 1910

 Členstvo v združeniach 
Višňové je členom znojemských vinárskych obcí Daníž, miestnej akčnej skupiny Znojemské vinárstvo, Znojemského regionálneho rozvoja. Predsedá tiež Zväzku obcí Moravia, ktorý združuje 8 obcí. 

 Referencie 

 Pozri aj 
 Zoznam obcí v Česku

 Iné projekty 

 Externé odkazy 
 Oficiálna stránka

 Zdroj 


Kategória:Obce okresu Znojmo